ראש הממשלה בנימין נתניהו התקבל אתמול (רביעי) בטקס רשמי בארמון הנשיאות בקזחסטן, בביקורו הראשון של ראש ממשלה ישראלי במדינה. נתניהו נועד בארבע עיניים עם הנשיא נורסולטן נזרבייב, ובהמשך נערכה פגישה מורחבת עם צוותי שני המנהיגים, במהלכה גם נחתמו הסכים לשיתוף פעולה בתחומים שונים, ובהם מחקר ופיתוח טכנולוגי, תעופה, חקלאות וביטחון.
בתדרוך לעיתונאים אמר נתניהו כי "יש פה מרחב הזדמנויות. זו מדינה ענקית שמחוברת לכל הגורמים. גם לסין, לרוסיה וגם לאיראן, והיא מאוד רוצה להגביר את שיתוף הפעולה אתנו". נתניהו ציין כי מדובר בביקור היסטורי, והדגיש כי יש לביקור כוונה כפולה: "להגיע לשווקים ולמדינות, וגם לייצר נורמה של יחסים גלויים ונרחבים ועמוקים בין מדינת ישראל לבין מדינות מוסלמיות".
כמו כן, ראש הממשלה ביקש מעמיתו הקזחי לשאול את נשיא איראן חסן רוחאני מדוע ארצו ממשיכה לאיים בהשמדת ישראל, ולהעביר מסר כי האיראנים שמים את עצמם בסכנה גדולה כשהם מאיימים על ישראל.
נתניהו באזרבייג'ן: "לשנות את הרוב האוטומטי נגד ישראל בעולם"
שגריר טורקיה בישראל: "מקווה ששיתוף הפעולה יסייע גם לפלסטינים"
בהצהרה משותפת עם הנשיא נזרבייב, הכריז נתניהו כי ישראל מתכננת להגיש מועמדות למועצת הביטחון של האו"ם בשנת 2019. "אני מבקש מהנשיא נזרבייב לתמוך במועמדותה של ישראל למושב במועצת הביטחון", אמר. "אתה יודע שאנחנו תמכנו במועמדותה המוצלחת של קזחסטן למועצת הביטחון. כעת, אם אתם רוצים לראות שינוי אמיתי בעולם, תארו לעצמכם את מדינת ישראל במועצת הביטחון של האו"ם. זה שינוי, ואני חושב שזה אפשר".
"זוהי זכות עבורי להיות ראש הממשלה הראשון של ישראל המבקר בקזחסטן", הוסיף נתניהו, "נוכל לשלב ידיים בהצעדת הכלכלה קדימה. אנו רוצים להיות כאן ולהיות שותפים שלכם". לדברי נתניהו, "אחד הדברים שאנו צריכים לעשות הוא להשיק טיסות ישירות, כיוון שהאנשים שצריכים לבוא במגע אחד עם השני צריכים להיות מסוגלים לטוס בקלות ובנוחות".
נתניהו דיבר על מצבם של היהודים במדינת הענק. "אני מבקש לשבח אותך על הסובלנות שלך כלפי יהודים", אמר ראש הממשלה לנשיא. "זה משהו שיהודים כאן חשים בו, וגם יהודים שהגיעו מקזחסטן לישראל מעריכים עמוקות. הם מדברים בחום רב על קזחסטן ועל היחס כלפי כל הדתות כאן. זה משהו שהוא חשוב היום לעולם כולו". לטענתו, "מה שרואים היום, הם מנהיגים של מדינה מוסלמית ושל מדינה יהודית, הלוחצים ידיים ועובדים בשיתוף פעולה כדי ליצור עתיד טוב יותר למען אזרחי מדינותינו".
נתניהו עוד טען כי "דוגמה זאת של שיתוף פעולה בין יהודים ומוסלמים מקרינה לכל העולם. העולם רוצה לראות לא את כוחות האי-סובלנות, הדיכוי והטרור, אלא את כוחות הקדמה, הסולידריות והידידות - וזה מה שהמפגש הזה מייצג". הוא ביקש מהנשיא הקזחי לתמוך במועמדותה של ישראל במועצת הביטחון, והוסיף: "תקוותי היא שהשותפות הגדולה שאנו בונים כאן תבוא לידי ביטוי גם בפורומים בינלאומיים, כמו האו"ם".
נתניהו התייחס גם ליחסי המסחר בין המדינות. "ישנן 200 חברות ישראליות בקזחסטן, חלקן מיוצגות כאן. אני מבין שנעשו כבר כמה עסקאות. זה הדבר החשוב ביותר, לגרום לדברים להתקדם במהירות. הכול צריך להתקדם במהירות כיוון שהדברים צוברים תאוצה בעולם כולו, ולכן כשאנו מדברים על טיסות ישירות, זה זרז לעסקים. כשאנו מדברים על אזור סחר חופשי עם קזחסטן וארבע מדינות נוספות, זה זרז לעסקים. כשאנו מדברים על צמצום מכשולים בפני תחרות, זה זרז לעסקים. אני חייב לומר לכם שהמדיניות הכלכלית שלנו היא להסיר כמה שיותר חסמים בפני תחרות, ועדיין יש לנו דרך ארוכה לעשות.
"ישראל עשתה דברים גדולים עם חברות סטארט-אפ, חלקן כאן, ועם טכנולוגיה, אבל ההזדמנות העסקית הגדולה ביותר שיש לנו היא הבירוקרטיה שלנו כיוון שאנו עדיין יכולים לקצץ בה, וכשמקצצים בה, העסקים פורחים, ויש לנו הרבה מה לקצץ, אנחנו עדיין צריכים לעשות דה-רגולציה. אבל הבירוקרטיה היא כמו מגף, מגף כבד הדורך על חוט מסולסל, וכשמסירים את המגף, הסליל מתרומם ואתה מקבל עוד כמה אחוזי תמ"ג בלי לעשות כלום, כלום, פשוט לאפשר להם לעבוד, לאפשר לגברים ולנשים הללו לעשות את מה שהם עושים. זאת העבודה שלנו כממשלה, זאת העבודה שלי, זאת עבודה בלתי נגמרת, אבל עבודה שיש בצדה שכר גדול כיוון שכל מה שצריך לעשות זה להפסיק להפריע. הם יעשו את כל השאר".
לדברי נתניהו, "אנו גאים בהיותנו מדינת החדשנות. עלינו להמשיך במגמה הזאת, אבל אנו יכולים לעשות זאת גם באמצעות שותפויות יחד אתכם, ואתם יכולים להרוויח ולאחוז בעתיד באמצעות שותפות אתנו. אנו מעוניינים בכל אחד מהפרויקטים שציינת, ראש הממשלה, ורבים אחרים, ואנו חושבים שההתייעצויות הבין-ממשלתיות הן קריטיות. בגלל הבירוקרטיות שלנו, אנו זקוקים לזה. עסקים לעסקים ועסקים לממשלות גם הם קריטיים. אני שמח לראות שזה מתקדם ומתפתח ממש בימים אלה. ואני חושב שישנה כאן הזדמנות אדירה".
השר זאב אלקין, המכהן גם כיו"ר הוועדה הכלכלית המעורבת עם קזחסטן, הוסיף כי "זהו ביקור היסטורי בפעם הראשונה של ראש ממשלת ישראל בקזחסטן". לדבריו, "חתמנו היום הסכמים חשובים לשיתוף הפעולה בתחום החקלאות, החדשנות והתעופה, והחלטנו להתחיל משא ומתן על פטור מאשרות. יש פוטנציאל עצום לשיתוף פעולה כלכלי בין ישראל לקזחסטן, וקבענו תכנית פעולה ממשית כדי להוציא אותו אל הפועל".
שגריר ישראל באו"ם דני דנון התייחס לדברי נתניהו על הגשת מועמדות למועצת הביטחון של האו"ם ב-2019. "מדובר בשינוי כללי המשחק באו"ם. אם ישראל תהיה חברה במועצת הביטחון זה ישנה לחלוטין את יחסי הכוחות ואת ההזדמנויות של ישראל באו"ם. מדובר באחד היעדים המדיניים החשובים ביותר של מדינת ישראל זה עשרות שנים, והיבחרותה של ישראל תהווה הוכחה ניצחת לכל אויבינו שאנחנו מדינה שווה לכל המדינות באו"ם".